امان اللہ کاظم

اصل ناں        امان اللہ   

قلمی ناں        امان اللہ کاظم     

جمن            1945ء      

تعلیم            بی اے  

پیشہ             ریٹائرSST    

فون نمبر         0334-6962905

جاہ پتہ           معرفت اسحاق کتاب گھر جنوبی بازار لیہ 

امان اللہ کاظم سرائیکی زبان دا  عظیم دانشور،ادیب شاعر ہے۔ امان اللہ کاظم ہک ہمہ جہت تخلیق کار ہن ،جنہاں دیاں تقریباََ ڈو درجن کتاباں چھپ چکیاں ہن ۔ مثلاََ تاریخی شخصیات ، ناول نگاری ، شاعری تے اردو دے وڈے وڈے شعراء ،میر تقی میر، غالب، اقبال تے مومن وغیرہ دے دواوین دیاں شرحاں وی لکھ تے چھپوا چکے ہن ۔کاظم صاحب ہک وسیع المطالعہ قلم کار تے ماہر ِ لسانیات ہن۔ جتھوں تک آپ دی شاعری دا تعلق ہے تاں اوہ بیک وقت اردو  تے سرائیکی شاعری اچ طبع آزمائی کر چکے ہن ۔انہاندی شاعری اچ استادانہ پختگی تے شعریت پاتی ویندی ہے۔ آپ دی غزل دا نمونہ پیش ِ خدمت ہے۔

 ڄم پل 
لیہ نال تعلق ہے۔

 کتاباں 
 جامع سرائیکی قواعد

 نمونہ کلام 
جتھاں اُبھا لماں ہک تھیندے

جتھاں لاھی چاڑھی بݨدی اے

جتھاں سورج سیس نویندڑا ہے

جتھاں دھرتی سونا جݨدی اے

جتھاں پانی من کوں موہ گھنندے

جتھاں ہیل حواس جھوٹیندی اے

 غزل 

توڑے چھَم چھَم وسّی٘اں اَکھّیں

وَت وی رِہی٘اں تَسّی٘اں اَکھّیں

ہِک ݙینہہ سُکھ دا ساہ نَئیں وَلّی٘ا

ڄاپے کِتھ وِنڄ پھَسّی٘اں اَکھّیں

عَین بہار دی رُت ءِچ ایجھی٘اں

اُڄرئین وَل نَئیں وَسّی٘اں اکھّیں

ظالِم دُنیا خون رُوائیے

نِت دے رووَݨ کھَسّی٘اں اکھّیں

رِہی٘اں عین چسُولی رُت ءِچ

تَئیں ٻاہجھوں بے چَسّی٘اں اکھّیں

درد کہاݨیاں دل ناں گَنولی٘ا

جَگ بے درد کُوں ݙَسّی٘اں اکھّیں

او اکھّیں وی کیا اکھّیں ہِن

جو نَئیں اپݨے وَسّی٘اں اکھّیں

کُئی منظر تاں ایجھاں ݙِٹھے

وَت ہِک پَل نَئیں ہَسّی٘اں اکھّیں

اَڄ کَل ہر چہرے تے لڳدئین

پھِکی٘اں پھوک کُرَسّی٘اں اکھّیں

رَقص کریندی مَوت دا مَنظَر

نِت نِت تَک تَک بَسّی٘اں اکھّیں

میݙی موت تے غَیر تاں رُنّیں

سڄݨٰیں دی٘اں نَئیں پَسّی٘اں اکھّیں

اَزلُوں ݙات ڈھئی ہِم کاظمؔ

پَڄلئیے ہَنجھوں تَسّی٘اں اکھّیں

 غزل 
ٻَہُوں رَستے کُڈھنویں زندگی دے

جو وَس نَئیں بے سَمَل جھَئیں آدمی دے

توں پہلے خود سنبھل تاں اے زمانے.!

پِچھیں طَعنے ݙے میکوں بےخودی دے

کَلھیپا.،. رَت جَگے.،، َہنجوں دی بارش

مِلئیے تُحفے اے میکوں دوستی دے

تیکوں جگ وِچ لُڑھیندا ہے اندھارا

میکوں کھا ڳئین چِنتے روشنی دے

زمانے کُوں تلاش اُونہہ آدمی دی

رَوٌَئیے جِہڑا بدلے زندگی دے

او رووے کَرب توں ہِس پیٹ خالی

لڳِن تیکوں مِٹھے سُر بینسری دے

پِچھوں کَنڈ دے چَلیندیں تیر بھَیڑا

تقاضے اے کڈھئیں نَئیں دشمنی دے

ݙِٹھوسے ٹَپٌے تَلٌے ریت کاظــــــمؔ

مگر چرچے وَݙے ہَن پیر جی دے